DA Den Europæiske Unions Tidende C 222/16

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 222/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PEMENTO DA ARNOIA«

EF-Nr.: ES-PGI-0005-0510-15.11.2005

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad y Agricultura Ecológica — Dirección General de Industrias y mercados agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adresse: Paseo Infanta Isabel, 1 28071 Madrid ESPAÑA Tlf. +34 913475394 Fax +34 913475410 E-mail: sgcaae@mapya.es

2. Ansøgende sammenslutning:

Navn: Cooperativa Hortoflor 2 SCG Adresse: Barbantes-estación. Cenlle (Ourense) ESPAÑA Tlf. +34 988280402 Fax +34 988280399 E-mail: hortoflor@hortoflor.com Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.6 — Frugt, grøntsager og korn, uforarbejdet eller forarbejdet.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pemento da Arnoia«

4.2. Beskrivelse:

Peberfrugter, der er omfattet af den beskyttede geografiske betegnelse (BGB) »Pemento da Arnoia«, er frugter, der tilhører økotypen af arten Capsicum annuum L, der traditionelt dyrkes i produktionsområdet med henblik på konsum, og som markedsføres i frisk tilstand.

Frugten anvendes, inden den er helt moden og har følgende fysiske og organoleptiske egenskaber: — Form: konisk eller klokkeformet, med tre eller fire frørum, fire ribber og et varierende antal temmelig markerede langsgående septre — Frugtspids: kløftet eller afrundet — Stilkfæste: lobulært — Skind: glat og skinnende, lysegrønt — Vægt: 50-90 gram pr. frugt — Frugtens længde: 7,5 til 11 cm — Frugtens bredde: 5 til 7 cm — Frugtvæggens eller –kødets tykkelse: 2,6 til 7,7 mm — Langsgående tværsnit: trapezformet — Smag: stærk duft og sød smag, meget ringe skarphed.

Kemiske egenskaber (gennemsnitsværdier): — kemisk sammensætning (udtrykt i g/100 g frisk vægt): proteiner (0,80), kulhydrater (3,84), fibre (1,63), fedtstoffer (0,22), vitamin C (109 mg/100 g frisk vægt) — makronæringsstoffer (udtrykt i g/100 g frisk vægt): kalium (2,91), magnesium (0,14), kalcium (0,08) og natrium (0,015).

4.3. Geografisk område:

Det BGB-beskyttede produktionsområde for »Pemento de Arnoia« udgøres af et område på 23 kvadratkilometer omfattende kommunen A Arnoia og sognet Meréns under Cortegada kommune. Hele området hører ind under distriktet O Ribeiro, som ligger i den vestlige del af Ourense-provinsen, i den sydlige del af den selvstyrende region Galicien. Det beskrevne produktionsområde er sammenfaldende med de laveste dalområder på Arnoia-flodens sidste strækning.

4.4. Bevis for oprindelse:

Produktets sporbarhed sikres ved, at det identificeres i hvert produktions- og afsætningsled.

For at sikre, at kravene i varespecifikationen er opfyldt, fører kontrolorganet et register over producenter og dyrkningsarealer, som løbende ajourføres.

Kun de peberfrugter, der dyrkes i overensstemmelse med kravene i varespecifikationen og de øvrige bestemmelser på de dyrkningsarealer og af de producenter, der er opført i det relevante register, er omfattet af BGB’en »Pemento da Arnoia«.

De registrerede personer er forpligtet til at oplyse, hvor stor en mængde peberfrugter med BGB de reelt har produceret og afsat, i dertil oprettede registre. Kontrolorganet kontrollerer, om de mængder, som emballeringsvirksomhederne har afsat, stemmer overens med de mængder, som landbrugerne har leveret til dem, og at landbrugernes produktion svarer til dyrkningsudbyttet på de registrerede arealer.

Alle fysiske eller juridiske personer, der er opført i registret, samt dyrkningsarealer, lagre, industrianlæg og produktionsfaciliteter er underkastet kontrolorganets kontrol af, at produkter, der er omfattet af den beskyttede geografiske betegnelse, opfylder kravene i varespecifikationen og de øvrige bestemmelser. Kontrollen foretages på grundlag af inspektion af dyrkningsarealer, lagre og industrianlæg, gennemgang af dokumentation og kontrol af overholdelsen af de beskrevne fysiske karakteristika (punkt 4.2), idet det også kontrolleres, at de høstede peberfrugter er hele, sunde, rene og uden skader. Der kan desuden foretages analyser af multirestkoncentrationer for at kontrollere, at de konstaterede pesticidværdier ligger under de maksimalgrænseværdier for restkoncentrationer (MRL), der er fastsat i den lovgivning, som er gældende for afgrøden.

4.5. Produktionsmetode:

Udvælgelsen af planter og frugter med henblik på at fremskaffe frø, der skal bruges til spredning, foretages på traditionel vis af landbrugerne selv, som ud fra deres erfaringer vælger dem, som har de bedste egenskaber (mht. størrelse, form og udseende) til den senere dyrkning af en peberfrugt af optimal kvalitet.

Metoden til fremstilling af produktet beskrives nedenfor:

Spredning og udplantning: Den modne (røde) frugt tørres, og frøene tages ud. Frøbedene forberedes i januar. For at fremme spiring placeres frøene på en sådan måde, at de får optimal varme, og de overdækkes med plastik. Udplantningen på dyrkningsarealerne finder sted fra midten af marts. Hvert beplantningsafsnit er på ca. 50 cm × 40 cm.

Produktionsbegrænsninger: Det maksimalt tilladte udbytte pr. hektar er 40 000 kg.

Dyrkningsarbejde: Vandingen er af afgørende betydning for, at denne afgrøde kan udvikle sig optimalt. Planterne skal vandes »ved foden«, da deres blomster eller frugter ellers kan blive beskadiget. Den organiske gødning finder sted i form af en enkelt gang grundgødning med kvæg- eller fjerkrægylle. Potentielle skadegørere og/eller sygdomme bekæmpes primært ved hjælp af desinficering af frø eller behandling af frøbede. Hvis det er nødvendigt at bruge plantebeskyttelsesmidler, skal de aktive stoffer, der bruges, have mindst mulig indvirkning på miljøet, størst mulig effektivitet, mindst mulig toksicitet og færrest mulige restkoncentrationer, mindst mulig indvirkning på vital fauna og mindst mulig indvirkning på resistens.

Høst: Høsten foretages manuelt, før frugten er moden, og på det tidspunkt, som ifølge landbrugernes erfaring er det mest hensigtsmæssige for, at produktet kan markedsføres med de fysiske karakteristika, der er anført i punkt 4.2. Der høstes så mange gange, som det er nødvendigt, med de materielle (redskaber, kasser eller containere osv.) og menneskelige midler, der er nødvendige for at undgå, at produktet lider skade.

Transport og oplagring: Peberfrugterne transporteres i stive beholdere, så de ikke bliver mast. Aflæsningen foregår således, at der er mindst mulig risiko for, at produktet skades under fald. Lagerrummene har passende ventilation.

Markedsføring: Frugterne markedsføres i netposer med en vægt på et halvt til et helt kilo. De anvendte materialer skal være godkendt i den gældende fødevarelovgivning. Der kan vælges andre emballeringsformer, hvis det fastslås, at det ikke skader produktets kvalitet. Markedsføringen strækker sig fra den 1. juni til den 15. oktober. Denne periode kan dog forlænges eller forkortes på grund af klimatiske forhold i den pågældende sæson, og hvis det af hensyn til produktets karakteristika er tilrådeligt.

4.6. Tilknytning:

Denne peberfrugt er en lokal økotype, som landbrugerne i det geografisk afgrænsede område har dyrket fra gammel tid. Som følge af den begrænsede produktion og udbredelse i årenes løb har dyrkningen ikke bredt sig uden for dette geografiske område.

Som tegn på produktets ry og popularitet opstod i 1980 »Festa do Pemento«, som er en fest — der fra officielt hold er erklæret for at være fremmende for turismen — for og en gastronomisk hyldest til »Pemento da Arnoia«, som finder sted hvert år den første uge i august. Det skal også nævnes, at der i gastronomiske guidebøger findes mange henvisninger til Arnoia-peberfrugtens kulinariske kvaliteter og de muligheder for tilberedning, den frembyder.

Dette ry skyldes et samspil mellem mange faktorer, herunder plantematerialet, jordbundsforholdene og mikroklimaet i produktionsdalene.

Plantemateriale: Eftersom de lokale landbrugere gennem tiderne har bevaret og udvalgt de bedste planter, samtidigt med at de har tilpasset produktionsmetoderne til de lokale forhold, har man opnået et produkt med specifikke egenskaber og en kvalitet, der har sikret »Pemento da Arnoia« et betragteligt ry.

Klimatiske karakteristika: De klimatiske forhold i denne del af dalområderne, der omgiver Río Arnoia, er særligt gunstige for dyrkningen af Arnoia-økotypen og forklarer, hvorfor den i så lang tid er blevet dyrket i dette område og har de nævnte særlige egenskaber. »Pemento da Arnoia« er som de fleste søde peberfrugter en plante, som kræver meget lys (en betingelse, som er opfyldt i dette sydvestvendte dyrkningsområde) og særlige temperaturer — dyrkningsfaktorer, som har betydelig indvirkning på produktets egenskaber, f.eks. det høje indhold af fedtstoffer. Spiringen kræver en temperatur på mindst 13 °C, hvilket man finder i dette område fra den tredje uge i april. De optimale temperaturer for frugtens udvikling svinger mellem dagtemperaturer på 20-25 °C og nattemperaturer på 16-18 °C, som man her finder mellem juli og september. De gennemsnitlige månedlige temperaturer i A Arnoia i denne firemåneders periode svinger mellem 20,5 og 23,1 °C om dagen og mellem 16 og 17,9 °C om natten.

Jordbundsforhold: Jordbundsforholdene gør dette område endnu mere egnet til dyrkning af peberfrugten, idet jordbunden overvejende er lerjord og dyndet jord med et rigt indhold af organisk materiale, som er gunstig for dræning og iltning. Dette gør det muligt at vande ofte og sikre en fugtig jordbund, hvilket er nødvendigt, fordi planten ikke tåler udtørring. Dog skal det undgås, at der danner sig vandpytter, som kan medføre, at frugterne kvæles eller rådner.

4.7. Kontrolinstans:

Navn: Instituto Galego da Calidade Alimentaria (INGACAL) Adresse: Rúa Fonte dos Concheiros, 11 Bajo 15703 Santiago de Compostela ESPAÑA Tlf. +34 881997276 Fax +34 981546676 E-mail: ingacal@xunta.es

INGACAL er et offentligt organ under Consellería del Medio Rural de la Xunta de Galicia (den regionale regering i Galicien).

4.8. Mærkning:

Peberfrugter, der markedsføres under BGB’en »Pemento da Arnoia«, skal være forsynet med en etiket med de enkelte producenters/emballeringsvirksomheders mærke og en etiket med alfanumerisk kode og løbenummer godkendt af kontrolorganet, ligesom de skal være forsynet med symbolet for den beskyttede geografiske betegnelse.

Både selve etiketten og BGB-etiketten skal være forsynet med angivelsen geografisk beskyttet betegnelse »Pemento da Arnoia«.